Príloha č. 2A súťažných podkladov – pre časť 1 predmetu zákazky

**ZMLUVA O DIELO**

**č.**

uzavretá v súlade s ustanoveniami § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“)

(ďalej len „**Zmluva**“)

medzi

Obchodné meno:

Sídlo:

IČO:

DIČ:

Štatutár spoločnosti:

Bankové spojenie:

IBAN:

Kontaktná osoba: Meno a priezvisko, Tel. a E-mail

Hlavný stavby vedúci : Meno a priezvisko, Tel. a E-mail

(ďalej ako **„Zhotoviteľ“**)

a

Názov: **Slovenská republika** zastúpená

**Ministerstvom zdravotníctva Slovenskej republiky**

Sídlo: Limbová 2 , 837 52 Bratislava

Štatutárny orgán:

IČO:

Bankové spojenie:

IBAN:

Kontaktná osoba: Meno a priezvisko, Tel. a E-mail

(ďalej ako **„Objednávateľ“**)

(Zhotoviteľ a Objednávateľ ďalej tiež spoločne ako "**Zmluvné strany**“ a každý jednotlivo ako "**Zmluvná strana**")

**ZMLUVNÉ STRANY SA DOHODLI NA NASLEDUJÚCOM:**

**Článok I.**

**Úvodné ustanovenia**

1. Táto Zmluva o dielo je výsledkom procesu verejného obstarávania podlimitnej zákazky na uskutočnenie stavebných prác, ktorý sa vykonal v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**zákon č. 343/2015 Z. z.**“). Verejné obstarávanie bolo zverejnené vo Vestníku verejného obstarávania č. ........... zo dňa ..................... pod značkou .....................

**Článok II.**

**Predmet plnenia**

1. Zhotoviteľ sa zaväzuje, že pre Objednávateľa vo vlastnom mene a na vlastnú zodpovednosť vykoná dielo vymedzené v tejto Zmluve, a to riadne a včas a za podmienok stanovených touto Zmluvou.

2. Objednávateľ sa zaväzuje, že za vykonanie diela zaplatí Zhotoviteľovi cenu dojednanú v tejto Zmluve.

3. Predmetom tejto Zmluvy je záväzok Zhotoviteľa riadne a včas zhotoviť pre Objednávateľa dielo: (i) výmena 276 ks jestvujúcich interiérových dverí za nové dvere s laminátovou povrchovou úpravou, osadené nerezovým kovaním a systémovou vložkou, (ii) doprava, demontáž pôvodných zárubní (vysekanie, vyrezanie a príprava stavebných otvorov), (iii) dodávka a montáž nových obložkových zárubní s príslušenstvom, (iv) opravné vyspravovacie, akrylovacie a maliarske práce okolo zárubní v kanceláriách a na chodbách o rozlohe 3100m², (v) zakrývacie práce potrebné na zabezpečenie kancelárií proti prachu, znečisteniu nábytku a výpočtovej techniky počas celej doby vykonávania diela a (vi) likvidácia a odvoz odpadu a iného odpadu (ďalej len „**dielo**“), a to v súlade s návrhom poskytnutým zo strany Objednávateľa v rozsahu Prílohy č.1 – Technická špecifikácia.

4. Miesto vykonávania diela: Ministerstvo Zdravotníctva SR, Limbová 2, 837 52 Bratislava.

**Článok III.**

**Cena**

1. Zmluvné strany sa v zmysle zákona č. 18/1996 Z. z. o cenách v znení neskorších predpisov (ďalej len „**zákon o cenách**“) a vyhlášky Ministerstva financií SR č. 87/1996 Z. z., ktorou sa vykonáva zákon o cenách, na základe ponuky Zhotoviteľa predloženej v procese verejného obstarávania dohodli, že cena za vykonanie diela je ...................... EUR bez DPH (slovom ....................... EUR bez DPH); (ďalej len „**cena diela**“).

2. Výška ceny diela je určená na základe záväzného rozpočtu, uvedeného v prílohe č. 1, ktorá tvorí neoddeliteľnú súčasť tejto Zmluvy. Cena diela je záväzná aj v prípade zmeny podmienok, za ktorých bol rozpočet spracovaný.

3. Celková cena diela je stanovená vrátane (i) výmeny 276 ks jestvujúcich interiérových dverí za nové dvere s laminátovou povrchovou úpravou, osadené nerezovým kovaním a systémovou vložkou, (ii) dopravy, demontáže pôvodných zárubní (vysekanie, vyrezanie a príprava stavebných otvorov), (iii) dodávky a montáže nových obložkových zárubní s príslušenstvom, (iv) opravných vyspravovacích, akrylovacích a maliarskych prác okolo zárubní v kanceláriách a na chodbách o rozlohe 3100m², (v) zakrývacích prác potrebných na zabezpečenie kancelárií proti prachu, znečisteniu nábytku a výpočtovej techniky počas celej doby vykonávania diela a (vi) likvidácie a odvozu odpadu a iného odpadu.

4. Zmluvné strany sa dohodli, že cena diela uvedená v odseku 1 tohto článku môže byť zmenená len písomnou dohodou podpísanou oboma Zmluvnými stranami v súlade s ustanoveniami § 18 zákona č. 343/2015 Z.z..

**Článok IV.**

**Platobné podmienky**

1. Objednávateľ sa zaväzuje zaplatiť Zhotoviteľovi dohodnutú cenu diela v lehote do tridsiatich (30) pracovných dní od doručenia vyúčtovacej faktúry od Zhotoviteľa a po riadnom ukončení stavebných prác a prevzatí diela Objednávateľom, čo bude potvrdené písomne.

2. Faktúra musí obsahovať náležitosti podľa zákona č. 222/2004 Z. z. o dani z pridanej hodnoty v znení nesk. predpisov. V prípade, ak faktúra nebude spĺňať náležitosti v zmysle platných právnych predpisov, najmä zákona číslo 222/2004 Z. z. o dani z pridanej hodnoty v znení neskorších predpisov a zákona číslo 431/2002 Z. z. o účtovníctve v znení neskorších predpisov a účtovných štandardov, alebo dojednané v tejto Zmluve, je Objednávateľ oprávnený vrátiť takúto faktúru Zhotoviteľovi na prepracovanie. V takom prípade plynie odo dňa doručenia prepracovanej faktúry Zhotoviteľom Objednávateľovi nová lehota splatnosti určená podľa odseku 1 tohto článku.

3. Objednávateľ sa zaväzuje vyplatiť čiastkovú úhradu dodávok a vykonaných prác k dátumu pozastavenia prác v prípade prerušenia spôsobeného opatreniami vlády v súvislosti s COVID 19, ktorých následkom bude pozastavenie prác na diele, ak na základe objektívneho posúdenia nepochybne vyplýva, že dielo nebude možné odovzdať v celku v termíne určenom v Článku V, odsek 2 tejto Zmluvy.

4. V prípade, že dôjde k zrušeniu alebo odstúpeniu od tejto Zmluvy z dôvodov na strane Objednávateľa alebo Zhotoviteľa, budú Zhotoviteľovi uhradené skutočne vykonané práce a vynaložené náklady ku dňu doručenia oznámenia o zrušení alebo odstúpení od Zmluvy.

5. Objednávateľom požadované práce naviac Zhotoviteľ ocení do dvoch (2) dní. O predpokladanej cene prác naviac bude písomne informovať Objednávateľa. Cena diela za práce naviac požadované Objednávateľom, bude stanovená dodatkom k tejto Zmluve, podpísaným oboma Zmluvnými stranami ako cena konečná a nemenná (ocenené podľa cien jednotlivých položiek, uvedených v rozpočte diela).

6. V prípade, že pri realizácii diela dôjde ku zmenám, doplnkom alebo rozšíreniu predmetu plnenia na základe požiadaviek Objednávateľa alebo k výskytu nepredvídateľných prác neobsiahnutých v projektovej dokumentácii, musia byť predmetné práce, ich rozsah a cena prerokované, odsúhlasené a doriešené medzi Zmluvnými stranami formou dodatku k tejto Zmluve v súlade s § 18 zákona č. 343/2015 Z.z.

7. Ak sa zníži rozsah prác na základe požiadaviek Objednávateľa, primerane sa zníži aj cena diela, a to v cenovej úrovni v akej bola vypracovaná ponuková cenová kalkulácia jednotlivých položiek.

**Článok V.**

**Čas plnenia**

1. Zhotoviteľ zabezpečí vykonanie diela podľa požiadaviek Objednávateľa a v súlade s realizačným harmonogramom prác navrhnutým Objednávateľom.

2. Zhotoviteľ sa zaväzuje vykonať dielo v týchto termínoch:

- začatie prác: **do siedmich (7) dní odo odovzdania miesta vykonania diela**.

- odovzdanie diela: **najneskôr do 60 dní od odovzdania miesta vykonania diela .**

3. V prípade, že Zhotoviteľ nezačne s realizáciou diela do siedmich (7) dní od odovzdania miesta vykonania diela, Objednávateľ má právo odstúpiť od Zmluvy. Účinky odstúpenia od Zmluvy nastanú dňom jeho doručenia Zhotoviteľovi.

**Článok VII.**

**Vlastnícke právo k zhotovovanej veci a nebezpečenstvo škody na nej**

1. Až do odovzdania diela Objednávateľovi znáša nebezpečenstvo škody na diele Zhotoviteľ, ako aj na materiáloch, výrobkoch a veciach, ktoré obstaral za účelom vykonania diela.

2. Vlastnícke právo k dielu prechádza na Objednávateľa odovzdaním diela Zhotoviteľom a uhradením ceny diela zo strany Objednávateľa.

**Článok VIII.**

**Práva a povinnosti Zmluvných strán**

1. Pri vykonávaní diela bude Zhotoviteľ postupovať samostatne, avšak pri určení spôsobu vykonávania diela, ako aj pri vykonávaní diela je povinný dodržiavať a riadiť sa pokynmi a požiadavkami Objednávateľa, pokiaľ mu takéto pokyny a požiadavky boli Objednávateľom dodané v písomnej podobe alebo oznámené preukázateľným spôsobom.

3. Pri vykonávaní diela je Zhotoviteľ povinný dodržiavať, rešpektovať a riadiť sa všeobecne záväznými predpismi, platnými technickými normami, rozhodnutiami, pokynmi a vyjadreniami príslušných verejných orgánov. Zhotoviteľ je povinný dodržiavať najmä všeobecne záväzné právne predpisy týkajúce sa bezpečnosti a ochrany zdravia pri práci a protipožiarnej ochrany a ochrany životného prostredia.

4. Zhotoviteľ je povinný obstarať materiál, časť výrobkov a vecí potrebných na vykonanie diela. Pri výbere vecí a materiálu, ktorý bude použitý na vykonanie diela, je Zhotoviteľ povinný zohľadňovať požiadavky Objednávateľa.

5. Tovar musí byť nový, nie vystavovaný, repasovaný alebo inak renovovaný a v bezchybnom stave s požadovanými vlastnosťami a nepoužitý.

6. Prenájom akéhokoľvek zariadenia alebo technológie, ktoré bude Zhotoviteľ používať pri vykonávaní diela na mieste vykonávania diela, zabezpečí Zhotoviteľ po dohode s Objednávateľom na náklady Zhotoviteľa.

7. Zhotoviteľ je povinný preukázateľným spôsobom upozorniť Objednávateľa na nevhodnú povahu jeho pokynov a požiadaviek a to bez zbytočného odkladu, najneskôr však do troch (3) dní odo dňa, kedy mu boli pokyny alebo požiadavky Objednávateľom oznámené. Pokiaľ si Zhotoviteľ nesplní povinnosť uvedenú v tomto odseku, zodpovedá za nemožnosť dokončenia diela, resp. za vady dokončeného diela, ktoré boli spôsobené nevhodnými pokynmi, resp. požiadavkami Objednávateľa.

8. Zhotoviteľ môže poveriť vykonávaním diela alebo jeho časti inú osobu len po predošlom preukázateľnom súhlase Objednávateľa. Pokiaľ Zhotoviteľ poverí vykonávaním diela alebo jeho časti inú osobu, zodpovedá za vykonanie diela touto inou osobou tak, akoby dielo, resp. jeho časť vykonal sám.

9. Zhotoviteľ je povinný pri vykonávaní diela podľa tejto Zmluvy postupovať tak, aby nedošlo k poškodeniu alebo zničeniu majetku, ktorý sa nachádza na mieste vykonávania diela, resp. niektorej jeho časti alebo súčasti, bez ohľadu na to, či ide o majetok vo vlastníctve Objednávateľa alebo tretej osoby. V prípade, že Zhotoviteľ spôsobí poškodenie alebo zničenie uvedeného majetku, je povinný zabezpečiť jeho opravu alebo nahradiť škodu takto spôsobenú.

10. Zhotoviteľ zodpovedá za čistotu a poriadok v priestoroch Objednávateľa počas realizácie prác a zabezpečí zakrytie nábytku a výpočtovej techniky fóliou tak, aby nedošlo k ich znečisteniu. Po ukončení prác je Zhotoviteľ povinný vyčistiť všetky priestory znečistené realizáciou prác a bezodkladne vypratať priestory, odstrániť zvyšný materiál, odpad a pod. Nakladanie s odpadom je Zhotoviteľ povinný realizovať v zmysle príslušných právnych predpisov upravujúcich nakladanie s odpadom, t. j. vrátane dokladovania o likvidácii odpadu, ktorý vznikne v súvislosti s vykonaním diela.

11. Pre účely zabezpečenia náležitej ochrany proti poškodeniu majetku Objednávateľa a zdravia osôb počas realizácie prác pri vykonávaní diela, Zhotoviteľ sa zaväzuje predložiť Objednávateľovi potvrdenie o poistení zodpovednosti za škodu spôsobenú pri výkone svojej činnosti. Nesplnenie tejto povinnosti je podstatným porušením povinnosti podľa tejto Zmluvy.

12. Zhotoviteľ zodpovedá za čistotu a poriadok v objekte administratívnej budovy a jeho priľahlých pozemkoch nachádzajúcich sa v blízkosti miesta vykonávania diela.

13. Zhotoviteľ je povinný po celú dobu vykonávania diela pravidelne priebežne kontrolovať kvalitu práce vykonanej jeho zamestnancami a prípadnými dodávateľmi a ich riadnu pripravenosť na výkon príslušnej práce a dodržiavanie zákazu požívania alkoholických nápojov a omamných látok počas výkonu práce.

14. Zhotoviteľ je povinný nahradiť Objednávateľovi všetky škody, vrátane akýchkoľvek postihov, ktoré by vznikli zanedbaním povinností Zhotoviteľa počas plnenia predmetu Zmluvy.

15. Realizácia diela bude prebiehať za plnej prevádzky budovy, počas pracovných dní a dní pracovného pokoja.

**Článok IX.**

**Kontrola vykonávania diela**

1. Objednávateľ, alebo ním poverená osoba (napr. stavebný dozor) sú oprávnení kedykoľvek vstúpiť na miesto vykonávania diela a skontrolovať vykonávanie diela, pričom Zhotoviteľ je povinný dodržiavať všeobecne záväzné právne predpisy týkajúce sa bezpečnosti a ochrany zdravia pri práci a dodržiavať inštrukcie stavbyvedúceho.

2. Zhotoviteľ je povinný preukázateľne vyzvať Objednávateľa na vykonanie kontroly tých častí diela, ktoré pri ďalšom vykonávaní diela budú zakryté alebo sa stanú neprístupnými (ďalej len “**zakryté časti diela**”). Zhotoviteľ je oprávnený vykonať zakrytie častí diela až po tom, čo mu bude Objednávateľom, resp. stavebným dozorom Objednávateľa preukázateľne udelený súhlas na zakrytie častí diela, alebo dva (2) dni po vyzvaní Objednávateľa, v prípade že tento kontrolu časti diela nezrealizuje. Uvedený súhlas na zakrytie udelí Objednávateľ, resp. stavebný dozor Objednávateľa preukázateľným spôsobom. V prípade, že sa Objednávateľ nedostaví na vykonanie kontroly diela pred zakrytím jeho častí, Zhotoviteľ časť diela pred zakrytím zdokumentuje fotograficky.

3. Ak si Zhotoviteľ nesplní oznamovaciu povinnosť uvedenú v odseku 2 tohto článku, je povinný na žiadosť Objednávateľa, resp. stavebného dozoru odkryť zakryté časti diela a umožniť Objednávateľovi, resp. stavebnému dozoru vykonať ich kontrolu. Náklady spojené s takouto kontrolou zakrytých častí diela znáša Zhotoviteľ.

4. Ak Objednávateľ zistí, že Zhotoviteľ vykonáva dielo v rozpore s touto Zmluvou, s písomnými požiadavkami a pokynmi Objednávateľa, resp. inými písomnými dokumentami schválenými Objednávateľom, ako aj v rozpore so svojimi povinnosťami, je Objednávateľ oprávnený vyzvať Zhotoviteľa, aby v určenej lehote odstránil vady vzniknuté takýmto vykonávaním diela a aby pokračoval vo vykonávaní diela riadnym spôsobom. Ak tak Zhotoviteľ neurobí v lehote určenej Objednávateľom a ďalší jeho postup pri vykonávaní diela by viedol k tomu, že na vykonávaní diela Zhotoviteľom nebude mať Objednávateľ v zmysle § 345 Obchodného zákonníka záujem, je Objednávateľ oprávnený od Zmluvy odstúpiť.

**Článok X.**

**Odovzdanie a prevzatie diela**

1. Povinnosť Zhotoviteľa vykonať dielo je splnená vykonaním diela úplne, riadne a včas v súlade s touto Zmluvou, písomnými požiadavkami a pokynmi Objednávateľa, resp. inými dokumentami schválenými Objednávateľom, a jeho odovzdaním Objednávateľovi.

2. Objednávateľ si vyhradzuje právo na kompletnú dodávku všetkých častí vykonávaného diela a naopak, nepripúšťa možnosť dodávok len čiastkových plnení vykonávaného diela. Porušenie tejto povinnosti sa považuje za podstatné porušenie zmluvných podmienok.

3. Dielo sa považuje za odovzdané Objednávateľovi podpísaním zápisnice o odovzdaní a prevzatí diela, ktorú podpíšu Zhotoviteľ a Objednávateľ, prípadne oprávnení zástupcovia Zhotoviteľa a Objednávateľa. Zápisnica o odovzdaní a prevzatí diela bude vyhotovená v dvoch (2) rovnopisoch, pričom každá zo Zmluvných strán obdrží jeden rovnopis.

4. Zhotoviteľ je povinný pred odovzdaním diela Objednávateľovi vykonať všetky skúšky preukazujúce funkčnosť a spoľahlivosť diela, ako aj dodržanie kvalitatívnych a technických parametrov stanovených v projektovej dokumentácii, písomných požiadavkách a pokynoch Objednávateľa, resp. v iných dokumentoch schválených Objednávateľom.

5. Zhotoviteľ je povinný najmenej tri (3) pracovné dni vopred preukázateľne oznámiť Objednávateľovi dokončenie diela a pripravenosť dielo odovzdať. Zároveň je povinný v uvedenej lehote navrhnúť Objednávateľovi termín odovzdania diela.

6. Zhotoviteľ je povinný umožniť Objednávateľovi, aby v lehote najmenej troch (3) pracovných dní pred dňom, v ktorom má byť dielo odovzdané, mohol vykonať prehliadku diela, kontrolu jeho funkčnosti a spoľahlivosti a dodržania kvalitatívnych a technických parametrov stanovených v písomných požiadavkách a pokynoch Objednávateľa, resp. v iných dokumentoch schválených Objednávateľom a skontrolovať doklady a dokumenty, ktoré majú byť Objednávateľovi odovzdané Zhotoviteľom ku dňu odovzdania diela.

7. Ku dňu odovzdania diela je Zhotoviteľ povinný odovzdať Objednávateľovi:

(a) opis a zdôvodnenie odchýlok od projektovej dokumentácie,

(b) zoznam zariadení, ktoré sú súčasťou, resp. sú zabudované do odovzdávaného diela, a osvedčenia akosti a kompletnosti, pasporty, atesty platné na území Slovenskej republiky, návody na obsluhu a prevádzkové predpisy uvedených strojov a zariadení,

(c) akékoľvek ďalšie vyššie neuvedené doklady o vykonaných skúškach, revízne správy, atesty, certifikáty, resp. akékoľvek iné doklady, ktoré sú v zmysle príslušných právnych predpisov potrebné pre užívanie diela a nakladanie s ním.

8. Objednávateľ nie je povinný prevziať dielo, na ktorom budú vady, okrem prípadu, že na diele budú drobné vady a nedorobky alebo estetické. Ak Objednávateľ odmietne dielo prevziať, spíšu o tom obidve Zmluvné strany zápisnicu, v ktorej uvedú svoje stanoviská a ich odôvodnenie.

9. Pokiaľ na diele budú drobné vady a nedorobky, ktoré nebránia riadnemu užívaniu diela Objednávateľom (ďalej len „**drobné vady a nedorobky**“), Objednávateľ dielo prevezme, avšak Zhotoviteľ je povinný v takomto prípade drobné vady a nedorobky odstrániť v lehotách dohodnutých s Objednávateľom v zápisnici o odovzdaní a prevzatí diela. Pokiaľ Zhotoviteľ neodstráni drobné vady a nedorobky v dohodnutých lehotách, Objednávateľ má nárok na zľavu z ceny za vykonanie diela, ktorej výška bude dohodnutá medzi Zhotoviteľom a Objednávateľom v zápisnici o odovzdaní a prevzatí diela. Odstránenie drobných vád a nedorobkov sa považuje za vykonané dňom podpísania zápisnice o odstránení drobných vád a nedorobkov, ktorú podpíšu obidve Zmluvné strany.

**Článok XI.**

**Zodpovednosť za vady**

1. Dielo má vady, pokiaľ nebolo vykonané v súlade s touto Zmluvou, písomnými požiadavkami a pokynmi Objednávateľa, resp. inými písomnými dokumentami schválenými Objednávateľom, všeobecne záväznými predpismi, platnými technickými normami, rozhodnutiami, pokynmi a vyjadreniami príslušných verejnoprávnych orgánov alebo ak nemá kvalitatívne a technické parametre stanovené v písomných požiadavkách a pokynoch Objednávateľa, resp. v iných dokumentoch schválených Objednávateľom.

2. Drobné odchýlky od písomných požiadaviek a pokynov nie sú vadou, pokiaľ nemenia technické riešenie a hodnotu diela a boli preukázateľne odsúhlasené Objednávateľom.

3. Zhotoviteľ zodpovedá za vady diela, ktoré má dielo v čase jeho odovzdania Objednávateľovi. Za vady diela, ktoré na diele vzniknú po jeho odovzdaní Objednávateľovi, Zhotoviteľ zodpovedá vtedy, ak boli spôsobené porušením povinností Zhotoviteľa.

4. Zhotoviteľ preberá záruku za akosť materiálu, výrobkov a vecí použitých na vykonanie diela a za akosť diela samotného, t.j. za to, že dielo bude mať počas záručnej doby kvalitatívne a technické parametre stanovené v písomných požiadavkách a pokynoch Objednávateľa, resp. v iných dokumentoch schválených Objednávateľom.

5. Pre záruku za akosť uvedenú v odseku 4. tohto článku je záručná doba stanovená nasledovne:

(a) materiál, výrobky a veci použité na vykonanie diela: 24 mesiacov,

(b) dielo: 24 mesiacov.

Záručná doba začína plynúť dňom odovzdania diela Objednávateľovi.

6. V prípade, že sa na diele vyskytnú vady, za ktoré Zhotoviteľ zodpovedá podľa odseku 3 tohto článku, resp. za ktoré prevzal záruku za akosť podľa odseku 4 tohto článku, je Zhotoviteľ povinný na žiadosť Objednávateľa tieto vady odstrániť na vlastné náklady a to v lehote, na ktorej sa dohodne s Objednávateľom. Odstránenie uvedených vád sa považuje za vykonané dňom podpísania zápisnice o odstránení vád, ktorú podpíšu obidve Zmluvné strany. Ak Zhotoviteľ neodstráni vady v dohodnutej lehote, je Objednávateľ oprávnený zabezpečiť alebo vykonať odstránenie týchto vád na náklady Zhotoviteľa.

7. Pokiaľ vady na diele uvedené v odseku 6 tohto článku nebude možné odstrániť, avšak pôjde o také vady, ktoré nebránia Objednávateľovi dielo riadne užívať, Objednávateľ má nárok na primeranú zľavu z ceny za vykonanie diela.

8. Pokiaľ vady na diele uvedené v odseku 6 tohto článku nebude možné odstrániť a pôjde o také vady, ktoré bránia Objednávateľovi dielo riadne užívať, Objednávateľ má právo od tejto Zmluvy odstúpiť a žiadať Zhotoviteľa o vrátenie časti zaplatenej ceny za vykonanie diela.

9. Ustanoveniami tohto článku nie sú dotknuté nároky Objednávateľa na náhradu škody podľa príslušných platných právnych predpisov, najmä podľa ustanovení § 373 a nasl. Obchodného zákonníka, a Objednávateľ je oprávnený uplatňovať si náhradu škody popri vyššie uvedených právach, vyplývajúcich mu zo zodpovednosti za vady a zo záruky za akosť podľa tohto článku. V prípade odstúpenia od Zmluvy, nezanikajú nároky Objednávateľa na zaplatenie zmluvnej pokuty a na náhradu škody podľa tejto Zmluvy.

**Článok XII.**

**Omeškanie**

1. Zhotoviteľ je v omeškaní s vykonaním diela, pokiaľ dielo nedokončí, resp. nevykoná v termíne odovzdania diela, ktorý je určený v článku V tejto Zmluvy. Okamihom, keď sa Zhotoviteľ dostane do omeškania s vykonaním diela, Objednávateľ nie je povinný poskytnúť Zhotoviteľovi nič na úhradu dodávok a vykonaných prác, ktoré boli vykonané v čase omeškania Zhotoviteľa. Povinnosť Objednávateľa zaplatiť Zhotoviteľovi časť vykonaného diela, a to úhradu dodávok a vykonaných prác ku dňu, keď sa Zhotoviteľ dostane do omeškania s vykonaním diela, týmto nie je dotknutá.

2. Ak zo správania Zhotoviteľa, ako aj z iných okolností nepochybne vyplýva, že Zhotoviteľ neodovzdá dielo v termíne určenom v Článku V, odsek 2 tejto Zmluvy, má Objednávateľ právo odstúpiť od tejto Zmluvy, pričom sa zaväzuje zaplatiť Zhotoviteľovi časť vykonaného diela, a to úhradu dodávok a vykonaných prác k termínu, keď nastanú účinky odstúpenia.

**Článok XIII.**

**Zmluvné pokuty**

1. V prípade, že Zhotoviteľ je v omeškaní s vykonaním diela v súlade s Článkom XII odsek 1 tejto Zmluvy, zaplatí Objednávateľovi zmluvnú pokutu vo výške 0,5%

z dohodnutej ceny diela. Povinnosť zaplatiť zmluvnú pokutu nevznikne, ak sa Zhotoviteľ dostane do omeškania pre niektorý z nasledovných dôvodov:

(a) v dôsledku príkazu zastaviť práce, ktorý vydá súd alebo iný verejný orgán, pokiaľ takýto príkaz nebol vydaný v dôsledku konania Zhotoviteľa alebo akejkoľvek inej osoby, ktorú Zhotoviteľ zamestnáva alebo angažuje priamo alebo nepriamo,

(b) Zhotoviteľ nemôže vykonávať, resp. pokračovať vo vykonávaní diela pre okolnosti, ktoré vznikli bez zavinenia Zhotoviteľa.

2. V prípade, ak Objednávateľ v súvislosti s dodaním vadného diela odstúpi od Zmluvy, zaplatí Zhotoviteľ Objednávateľovi Zmluvnú pokutu vo výške 5 % z dohodnutej ceny diela.

3. V prípade omeškania Objednávateľa so zaplatením faktúry je Objednávateľ povinný zaplatiť Zhotoviteľovi zmluvnú pokutu vo výške 0,5 % z nezaplatenej čiastky za každý deň omeškania. Omeškanie sa začína počítať 10. dňom po splatnosti príslušnej faktúry.

4. Zmluvnú pokutu zaplatí povinná Zmluvná strana oprávnenej Zmluvnej strane nezávisle na tom, či a v akej výške vznikne oprávnenej strane nárok na náhradu škody, ktorú možno vymáhať samostatne. Každá Zmluvná strana je oprávnená domáhať sa náhrady škody presahujúcej zmluvnú pokutu.

**Článok XIV.**

**Zánik Zmluvy**

1. Zmluvné strany sa dohodli, že Zmluva zaniká dohodou Zmluvných strán o jej ukončení alebo odstúpením ktorejkoľvek zo Zmluvných strán z dôvodov stanovených touto Zmluvou, Obchodným zákonníkom alebo inými všeobecne záväznými právnymi predpismi.

2. Za podstatné porušenie Zmluvy a zároveň aj dôvod na odstúpenie od Zmluvy pre druhú Zmluvnú stranu sa popri dôvodoch uvedených v tejto Zmluve považuje aj:

* bezdôvodné zrieknutie sa alebo odmietnutie plnenia Zhotoviteľom,
* bezdôvodné odmietnutie prevzatia diela Objednávateľom,
* omeškanie Zhotoviteľa s odstránením vád diela v záručnej dobe,
* ak bol na majetok Zhotoviteľa vyhlásený konkurz alebo ak bol podaný návrh na vyhlásenie konkurzu, alebo ak sa voči Zhotoviteľovi vedie exekučné konanie, alebo ak je Zhotoviteľ v likvidácii,

3. Účinky odstúpenia nastávajú okamihom doručenia písomného prejavu odstupujúcej Zmluvnej strany druhej Zmluvnej strane, a to so všetkými právami, ktoré z toho titulu odstupujúcej Zmluvnej strane vzniknú v zmysle príslušných ustanovení Obchodného zákonníka.

4. Právo na náhradu škody zostáva zachované aj po odstúpení od Zmluvy. Odstúpenie od Zmluvy sa nedotýka nároku na zaplatenie Zmluvnej pokuty.

**Článok XV.**

**Doručovanie**

1. Akékoľvek oznámenie vykonané v súvislosti s touto Zmluvou, ak má byť účinné, musí mať písomnú formu a musí byť doručené (i) osobne, (ii) poštou, doporučene prvou triedou s uhradeným poštovným alebo (iii) kuriérom prostredníctvom kuriérskej spoločnosti, a to na adresy, uvedené v záhlaví tejto Zmluvy, a súčasne odoslaním na vedomie aj elektronicky, na e-mailovú adresu kontaktnej osoby uvedenej v záhlaví tejto Zmluvy.
2. Zmluvná strana je povinná bez zbytočného odkladu informovať druhú Zmluvnú stranu o zmene jej adresy, resp. e-mailovej adresy, a to spôsobom uvedeným v odseku 1 tohto článku.
3. Oznámenie sa bude pre účely tejto Zmluvy považovať za účinné (i) v okamihu jeho doručenia (alebo odmietnutia jeho prevzatia), pokiaľ sa doručuje osobne alebo kuriérom, alebo (ii) v okamihu jeho doručenia, avšak najneskôr uplynutím piateho pracovného dňa po tom, čo bolo uložené na pošte, pokiaľ sa doručuje ako poštová zásielka prvej triedy s uhradeným poštovným, a to bez ohľadu na to, či sa Zmluvná strana, ktorá je adresátom o tomto uložení dozvedela alebo nie.

**Článok XVI.**

**Ostatné dojednania**

* 1. Zhotoviteľ vyhlasuje, že v čase uzatvorenia tejto Zmluvy je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), pokiaľ sa ho povinnosť zápisu do registra partnerov verejného sektora týka. Ak sa na strane Zhotoviteľa ako Zmluvnej strany podieľa skupina dodávateľov podľa § 37 zákona č. 343/2015 Z. z., má každý člen tejto skupiny dodávateľov povinnosť byť zapísaný v registri partnerov verejného sektora.
  2. V prílohe č. 2 tejto Zmluvy sú uvedené údaje o všetkých známych subdodávateľoch Zhotoviteľa, ktorí sú známi v čase uzavierania tejto Zmluvy, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
  3. Zhotoviteľ je povinný Objednávateľovi oznámiť akúkoľvek zmenu údajov u subdodávateľov uvedených v Prílohe č. 2 tejto Zmluvy, a to bezodkladne po tom, ako sa o tejto skutočnosti dozvie.

V prípade zmeny subdodávateľa je Zhotoviteľ povinný najneskôr do piatich (5) pracovných dní odo dňa zmeny subdodávateľa predložiť Objednávateľovi informácie o novom subdodávateľovi v rozsahu údajov podľa bodu 2 tohto článku Zmluvy a predmety subdodávok, pričom pri výbere subdodávateľa musí Zhotoviteľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.

* 1. Subdodávateľ alebo subdodávateľ podľa osobitného predpisu, ktorý podľa § 11 ods. 1 zákona č. 343/2015 Z. z. má povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť zápisu do registra partnerov verejného sektora upravuje osobitný predpis - zákon č. 315/2016 Z. z.
  2. Povinnosti Zhotoviteľa vrátane pravidiel výberu subdodávateľa platia aj pri zmene subdodávateľa počas celej doby platnosti a účinnosti tejto Zmluvy.
  3. Zhotoviteľ zodpovedá za plnenie Zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Zhotoviteľ zodpovedá za odbornú starostlivosť pri výbere subdodávateľa, ako aj za výsledok plnenia vykonaného na základe zmluvy o subdodávke.

**Článok XVII.**

**Záverečné ustanovenia**

1. Akékoľvek zmeny tejto Zmluvy je možné vykonať len po vzájomnej dohode Zmluvných strán vo forme písomných dodatkov.

2. Vzťahy Zmluvných strán vyplývajúce z tejto Zmluvy a v tejto Zmluve bližšie neupravené sa riadia príslušnými ustanoveniami Obchodného zákonníka a ďalších všeobecne záväzných právnych predpisov.

3. Táto Zmluva je uzavretá dňom jej podpísania obidvomi Zmluvnými stranami a účinnosť nadobudne dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky (ďalej len „**CRZ**“). Zmluvné strany sa dohodli, že prvé zverejnenie Zmluvy v CRZ podľa predchádzajúcej vety zabezpečí Objednávateľ.

4. Táto Zmluva je vyhotovená v troch (3) vyhotoveniach, pričom dve (2) vyhotovenia obdrží Objednávateľ a jedno (1) vyhotovenie obdrží Zhotoviteľ.

5. Každé ustanovenie tejto Zmluvy bude vykladané takým spôsobom, aby bolo účinné a platné podľa platného právneho poriadku Slovenskej republiky. Ak by niektoré ustanovenia tejto Zmluvy mali byť neplatnými už v čase jej uzavretia, alebo ak sa stanú neplatnými neskôr po uzavretí tejto Zmluvy, nie je tým dotknutá platnosť ostatných ustanovení tejto Zmluvy. Namiesto neplatných ustanovení tejto Zmluvy sa použijú ustanovenia Obchodného zákonníka, ako aj ostatných platných právnych predpisov Slovenskej republiky, ktoré sú svojim obsahom a účelom najbližšie obsahu a účelu sledovaného touto Zmluvou.

6. Zmluvné strany prehlasujú, že si túto Zmluvu prečítali, vzájomne vysvetlili, jej obsahu porozumeli a na potvrdenie uvedeného, ako aj na potvrdenie toho, že táto Zmluva je prejavom ich slobodnej, určitej a vážnej vôle, pripájajú vlastnoručné podpisy svojich oprávnených zástupcov.

V........................ dňa: V ..................... dňa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_